Ny Toyota RAV4 eser i størrelse - ned i pris
Toyota var blant de første ut med en kompakt-SUV, og i Norge har RAV4 vært en bestselger i en årrekke, på tross av mye tøffere konkurranse de senere årene. Modellnavnet er utledet av «Recreational Active Vehicle with 4 Wheel Drive», og den første RAV4 så dagens lys allerede i 1994. Den hadde, for å si det mildt, et utseende som man måtte være svært Toyota-tro for å like, kompakte mål med en lengde på 3,69 meter og tre dører. STORT BILDEGALLERI: SE DEN NYE RAV-EN HER!Da generasjon to ble lansert økte fanskaren, og i dag er det solgt mer enn 4,5 millioner RAV4 på verdensbasis. Europa har stått for 1,2 millioner av disse og lille Norge nesten 30.000. Nå kommer en helt ny modell, men målgruppen er den samme som tidligere - familier med en aktiv livsstil som ønsker god plass og fremkommelighet. Nye RAV4 er 21 centimeter lenger enn forgjengeren, 3 centimeter bredere, men 2,5 centimeter lavere, for å få mer dynamiske proporsjoner. Den har fått en design som er beslektet med andre nyere Toyota-modeller, som nye Auris.Mens tidligere modeller hadde en sidehengslet bakdør, er den topphengslet på nye RAV4, noe som er vanlig hos de fleste konkurrenter i dag. Bakdøren har en integrert takspoiler og kan bestilles med automatisk åpning og lukking. Interiøret skal være i høyere kvalitet, og det er større innvendig plass. Det er brukt myk plast på de deler du berører, og instrumentpanelet er skinntrukket. I tillegg får alle instrumenter blå bakgrunnsbelysning. Både sete og ratt har fått bedre justeringsmuligheter, og føreren sitter noe lavere enn i dagens modell. Toyota lover bedre oversikt fra førersetet takket være A-stolper som er flyttet utover og gjort smalere.Nye RAV4 har en lengde på 4,57 meter over en akselavstand på 2,66 meter. Avstanden mellom for- og baksete er økt samtidig som forsetet har en tynnere rygg. Sitteputene bak er lengre, ifølge opplysningene fra Toyota. Baksetet kan legges ned delt i forholdet 60/40, som de fleste andre. Selve bagasjerommet er økt fra 470 til 547 liter, mens rommet under gulvet er doblet fra 51 til 100 liter.Bilen skal leveres med tre alternative motorer - to med diesel og en bensin. En ny 2,0-liters dieselmotor med 124 hk leveres kun i kombinasjon med forhjulsdrift. I snitt har CO2-utslippene sunket med 12 prosent fra dagens modeller. De som vil ha drift på alle hjul kan velge mellom en 2,2-liters dieselmotor med 150 hk og en 2,0-liters bensinmotor med 151 hk. Begge har sekstrinns manuell girkasse som standard, men bensinmotoren kan leveres med trinnløs CVT-kasse og 2,2D med sekstrinns automat. Understellet skal være forbedret, og den elektrisk servostyringen oppgradert. Bilen får et styringssystem som kan benyttes i høye hastigheter og som koordinerer elektroniske hjelpemidler som 4WD, stabilitetskontroll og elektrisk servostyring.Det nye systemet for firehjulsdrift har betegnelsen Dynamic Torque Control 4WD og fordeler kreftene til hjulparene gjennom en elektromagnetisk kopling plassert foran den bakre differensialen. Under normal kjøring går alle kreftene til forhjulene for å spare drivstoff, men under mer krevende forhold, ved understyring eller når forhjulene slipper, kan inntil 50 prosent av effekten sendes til bakhjulene. Ved Sport-innstilling overføres inntil 10 prosent kraft til bakhjulene så fort rattet beveges til siden for å gi mer dynamiske kjøreegenskaper. I ekstreme situasjoner går inntil 50 prosent til bakakselen.Når man skal kjøre på dårlig vei eller i løs snø, kan man trykke inn en 4WD-knapp for å låse fordelingen av kreftene 50/50 foran/bak i hastigheter på inntil 40 km/t. Nye RAV4 kommer til Norge i mars, og prisene er foreløpig ikke klare. Men - mer miljøvennlige motorer med lavere CO2-utslipp og forhjulsdrift skal gi lavere innstegspriser enn på dagens modell.
En av Norges mest populære SUV-er har verdenspremiere i neste generasjon på bilutstillingen i Los Angeles. Bilmodellen har vokst og er forfinet i alle ledd.